Ágúst Arnar Ágústsson , forstöðumaður og stjórnarformaður Zuism . „ Ég er búinn að fá nóg , ég er búinn að eiga í þessum slag og standa einn í þessum slag fyrir félaga mína og búinn að bjóða þeim öllum að fá borgað ef þeir vilja fá borgað og nú munu þeir aftur geta fengið borgað , ef þeir telja sig hafa misst af , “ segir Ágúst Arnar Ágústsson , forstöðumaður trúfélagsins Zuism . Hann segist vera kominn með nóg af því að standa í stríði við yfirvöld vegna starfsemi félagsins . Þá segir Ágúst að félaginu verði slitið þegar dómsmáli félagsins á hendur ríkinu vegna ógreiddra sóknargjalda lýkur . Eignum félagsins , sem eru um 50 milljónir króna , verði deilt til þeirra sem telja sig eiga inni endurgreiðslu sóknargjalda hjá félaginu . Restin muni fara til góðgerðarmála . Þetta sagði Ágúst Arnar í viðtali hjá mbl.is í dag . Bræðurnir Ágúst Arnar ( t.v. ) og Einar ( t.h. ) Ágústssynir eru einu skráðu stjórnarmenn Zuism . Einar hlaut 3 ára og 9 mánaða fangelsisdóm vegna fjársvika í fyrra . Vísir Zuism stefndi ríkinu vegna þess að Fjársýsla ríkisins , að beiðni sýslumannsins á Norðurlandi eystra sem hefur eftirlit með trúfélögum , stöðvaði greiðslur á sóknargjöldum í upphafi árs . Eftir að starfsmaður sýslumanns stöðvaði greiðslur til Zuism og við höfðuðum mál gegn ríkinu óskaði héraðssaksóknari eftir útskýringum á fjármálum Zuism . Um er að ræða endalausa baráttu við ríkið og reynt er að valda félaginu óþægindum á meðan við höfðum mál gegn ríkinu . Ekkert tengt fjármálum félagsins stenst ekki skoðun og á ekki von á neinu öðru en að ekkert komi úr því , “ sagði Ágúst Arnar . Ágúst og Einar bróðir hans hafa jafnan verið kallaðir Kickstarter-bræður í fjölmiðlum vegna umdeildra safnana þeirra á fjáröflunarsíðunni Kickstarter . Einar var dæmdur fyrir tug milljóna fjársvikamál og segist Ágúst ekki haft neitt með það mál að gera . „ Ég vissulega dróst í þetta ásamt einhverjum sex öðrum í byrjun en það er ekki minnst á mig , ég er ekki vitni og ég er ekki sakborningur í þessu máli , “ sagði Ágúst . Ber Ríkisútvarpið ófögrum orðum Í lok október 2015 var Kickstarter-söfnun bræðranna umfangsefni Kastljóss og birtist þar viðtal sem fréttamaður RÚV hafði tekið við bræður á vinnustofu þeirra fyrr í mánuðinum . Ágúst segist aldrei hafa vitað af því að söfnunin hafi verið neitt mál . Þeir bræður hafi aldrei fengið að heyra frá yfirvöldum að einni af söfnunum þeirra bræðra hefði verið lokað af löggæsluyfirvöldum fyrr en fréttamann RÚV bar að garði hjá þeim . Þá sé það „ klárt mál “ að lögreglan hafi lekið upplýsingum til fréttamanns um Kickstarter-verkefni bræðranna og að lögregla hefði það til skoðunar . Það segir hann sjást á heimsóknum lögreglunnar á vefsvæði bræðranna á Kickstarter í aðdraganda Kastljóssþáttarins í lok október 2015 . Ágúst Arnar segir að umfjöllun RÚV um þá bræður hafi ekki komið vel út fyrir þá . Bræðurnir virtust vera að fela sig á bak við hurð allan tímann en það hafi ekki verið vegna þess að þeir hefðu nokkuð að fela , þeir vildu einfaldlega ekki að hönnun þeirra væri mynduð . „ [ Þetta ] rústaði náttúrulega mannorði mínu líka , ég missti íbúðina mína og kærustuna mína , allt sama daginn . Þetta var erfiður dagur , “ sagði Ágúst . Uppruni allra trúarbragða iðkaður í Zuism Zuism var viðurkennt sem trúfélag árið 2013 og var Ágúst Arnar einn af upphaflegum stjórnarmönnum félagsins . Hann , ásamt Einari bróður hans og Ólafi Helga Þorgrímssyni , voru stjórnarmenn félagsins í upphafi . Ágúst segir Ólaf hafa fengið hugmyndina að félaginu og að tilgangur stofnunar félagsins hafi verið að iðka elsta trúarbragð í heimi . „ Þetta er uppruni allra trúarbragða og við vildum bara iðka það , mér fannst þetta skemmtilegt að fræðast um þetta og lesa um þetta , “ sagði Ágúst Arnar . Í upphafi var félagið mjög fámennt en það skilaði ekki inn ársskýrslum til sýslumannsins á Norðurlandi eystra . Ágúst segir að um „ mannleg mistök “ hafi verið að ræða . Trúfélagið Zuism stefndi ríkinu vegna þess að sóknargjöldum var haldið eftir frá 2016 til 2017 vegna óvissu um hver stýrði félaginu . Zúistar vildu reisa hof í Reykjavík en var hafnað hjá Reykjavíkurborg . Vísir Árið 2015 gaf sig fram hópur sem fékk heimild sýslumanns til að taka við félaginu í kjölfar þess að fulltrúi sýslumanns auglýsti eftir forsvarsmönnum félagsins í Lögbirtingablaðinu í apríl 2015 vegna meintrar óvirkni félagsins . Ágúst segir að hann og Einar hafi viljað setjast niður með hópnum til að finna lausn á málinu . „ Við höfðum ekkert á móti þessum strákum og okkur leist ekkert illa á þetta sem þeir voru að gera , þeir voru að virkja félagið og svoleiðis , “ segir Ágúst en hópurinn hafði á þessum tíma komið fram fyrir hönd Zuism , lofað endurgreiðslu sóknargjalda og þúsundir Íslendinga höfðu skráð sig í söfnuðinn . Hann segir að hópurinn hafi aldrei komið hreint fram við þá bræður og í raun gefið þeim puttann . „ Ég sagði bara , þið eruð ekki með þetta félag og ég skal bara sýna fram á það , “ segir Ágúst . Hann var í lok september 2017 viðurkenndur forstöðumaður félagsins . Rekstrarkostnaður félagsins rúmar 32 milljónir króna Eftir að Ágúst Arnar var viðurkenndur forstöðumaður trúfélagsins árið 2017 fékk hann það verkefni að uppfylla loforð um endurgreidd sóknargjöld þúsunda sóknarfélaga . Hann segir að sitt fyrsta verk hafi verið að fara í Þjóðskrá og sækja þangað lista yfir félaga í Zuism til að hann gæti endurgreitt þeim sóknargjöldin . Allir skráðir félagar hafi fengið endurgreitt og að tæpar sjö milljónir hafi verið greiddar til sóknarbarna Zuism . Mun hærri upphæðir hafi hins vegar farið í þá fjölmörgu málaferla sem félagið hefur staðið í undanfarin ár . Samkvæmt upplýsingum frá Fjársýslu ríkisins hefur félagið fengið samtals 84,7 milljónir króna greiddar í sóknargjöld á árunum 2016 til 2018 . Þá hafi rekstrarkostnaður félagsins numið rúmum 32 milljónum króna . Engin starfsemi virðist þó fara fram á vegum Zuism og félagið virðist án húsnæðis . Það er enn skráð með lögheimili að Nethyl en Vísir hefur fengið það staðfest að félagið hafi aldrei rekið starfsemi þar . Ríkislögmaður telur verulegan vafa leika á því hvort trúfélagið Zuism sé starfandi sem slíkt . Ríkið sé enn að reyna að afla upplýsinga um starfsemi félagsins , sem erfiðlega hafi gengið að fá afhentar .